*Nyíregyházi Gyermekjóléti Alapellátási Intézmény*

16. sz. Aprajafalva Bölcsőde

SZAKMAI PROGRAM

**2020**

**Tartalomjegyzék**

1. **Általános adatok 3.**
2. **Ellátandó terület és célcsoport jellemzői 4.**
3. **A bölcsőde bemutatása 6.**
4. **Az ellátás igénybevételének módja 9.**
5. **Az ellátással kapcsolatos tájékoztatás formái 11.**
6. **A bölcsődei nevelésalapelve 11.**
7. **A bölcsődei nevelés feladatai 14.**
8. **A bölcsődei nevelés főbb helyzetei 16.**
9. **A szülőkkel történő együttműködés 21.**
10. **A bölcsődei élet megszervezése 23.**
11. **Gyermekélelmezés a bölcsődénkben 25.**
12. **A bölcsőde kiemelt szakmai célja 28.**
13. **Alapellátáson túli, a családi nevelést támogató szolgáltatások 33.**
14. **A családok támogatásának módszerei és lehetőségei 33.**
15. **Együttműködés más intézményekkel 36.**

#  **Az igénybe vevők és a személyes gondoskodást végző személyek jogainak védelmével kapcsolatos szabályok 36.**

#  **A szolgáltatást nyújtók szakmai felkészültségének biztosítása 37.**

1. **Általános adatok**

**Bölcsőde neve**: 16. számú Aprajafalva Bölcsőde

**Címe:** 4400 Nyíregyháza, Fazekas János tér 13. sz.

**Telefonszám**: 06 (42) 455-527

**E-mail cím**: aprajafalva16@gmail.com

**A bölcsőde működési területe**: Nyíregyháza Megyei Jogú Város és

 Nagycserkesz település közigazgatási

 területe.

**Bölcsődei férőhelyek száma**: 106 fő (8 csoport)

**Nyitvatartási rendje**: hétfőtől - péntekig, 630- 1700-ig

**A működtető intézmény neve**: Nyíregyházi Gyermekjóléti Alapellátási

 Intézmény

**Székhelye**: 4400 Nyíregyháza, Tokaji u. 1/D sz.

**Telefonszám**: 06 (42) 506-750

**Telefaxszám:** 06 (42) 506-751

**E-mail cím**: titkarsag.gyejo@gmail.com

**A fenntartó neve**: Nyíregyháza Megyei Jogú Város Önkormányzata

 **Székhelye**: 4400 Nyíregyháza, Kossuth tér 1.

**Telefonszáma**: 06 (42) 524-524

1. **Ellátandó terület és célcsoport jellemzői**

A Nyíregyháza Megyei Jogú Város Önkormányzatának (4400 Nyíregyháza, Kossuth tér 1.) fenntartása alá tartozó és a Nyíregyházi Gyermekjóléti Alapellátási Intézmény által működtetett bölcsődék ellátási területe 2018-tól **Nyíregyháza Megyei Jogú Város** és **Nagycserkesz** település közigazgatási területe.

**Nyíregyháza** lakónépességének száma alapján Magyarország hetedik legnagyobb városa, melyet 2019 elején közel 120 ezren laktak. Nyíregyháza megyei szinten nagyságából és funkcióellátottságából eredően egyértelműen kiemelkedő jelentőséggel bír. Számos közszolgáltatási és közigazgatási funkciót tölt be, valamint a megye legnépesebb városa. Szabolcs-Szatmár-Bereg megyében Nyíregyháza méreteiből, funkcióiból, gazdasági jelentőségéből eredően egyértelműen a megye gazdasági, társadalmi súlypontja. A megyén belül gazdasági szerepköre mellett kiemelkedik Nyíregyháza oktatási, közszolgáltatási, kulturális szerepköre is.(Megalapozó vizsgálat Nyíregyháza 2014-2020 Konzorcium:11-12.)

 Nyíregyházán kilenc önkormányzat által működtetett bölcsőde nyújt szolgáltatást a munkába visszatérő kisgyermekes anyák részére.

**Nagycserkesz** község Nyíregyháza és Tiszavasvári között Nyíregyházától 15 km-re, nyugatra  a 36-os számú  főútvonal mentén található. A község lélekszáma a 2019. évi adata alapján 1746 fő, területe 4.150 ha.

 A kistelepülésen jelentős a munkanélküliség, ezért a Nyíregyházán munkát vállaló kisgyermekes családoknak nagy segítség, hogy bölcsődei ellátást igényelhetnek városunkban.

**Bölcsődénk** a városon belül elsősorban az Örökösföld lakótelepen (4) és Örökösföld kertvárosi részén (14) élő gyermekek ellátását, nevelését végzi.

 Az elmúlt évek tapasztalatai szerint a beíratott gyermekek 65% itt él, 10 %, az orosi lakóterületről (18) érkezett, 25% a város azon területeiről jár bölcsődénkbe, melyek az Örökösföldi lakóteleppel határosak, így Bujtos kertváros (13), Malomkert kertváros (11). Mint látható a bölcsődénkbe érkező gyermekek lakó-, és szociokulturális környezete eltérő, az intézménnyel szembeni elvárások is ezt tükrözik. A felvett gyermekek jelentős része a lakótelepen, panellakásokban él, ezért felértékelődik a bölcsőde tágas, beépített és mobil játékokkal jól felszerelt udvara, amely a napi mozgásigényük kielégítését szolgálja. A gyermekek jellemzően egész családból érkeznek, nem jelentős, de évről évre növekszik az egyszülős családok száma. Szintén alacsony számú a hátrányos helyzetű családok száma. Bölcsődei felvétel során és az ellátás ideje alatt kiemelt figyelemmel kísérjük az ezekből a családokból érkező gyermekek bölcsődébe való bekerülését és fejlődésük menetét.

Forrás: Malakucziné M. –TarF. 2004.:

1. **A bölcsőde bemutatása**
* *A bölcsőde meghatározása*

A bölcsőde a családban nevelkedő 20 hetes kortól, 3 éven aluli gyermekek napközbeni ellátását, szakszerű gondozását és nevelését biztosító intézmény.

A bölcsőde az alapellátáson túl szolgáltatásként speciális tanácsadással, időszakos gyermekfelügyelettel, gyermekhotel működtetésével, vagy más gyermeknevelést segítő szolgáltatásokkal segítheti a családokat. Ezeket a szolgáltatásokat a gyermek hatodik életévének betöltéséig lehet igénybe venni.

* *A bölcsődei nevelés*

*A nevelés célja:* hogy a kisgyermekek elsajátítsák azokat a készségeket, képességeket, amelyek segítik őket abban, hogy hatékonyan és kiegyensúlyozottan viselkedjenek saját kulturális környezetükben, sikeresen alkalmazkodjanak annak változásaihoz. A bölcsődei nevelés mindezt olyan módszerekkel és szemlélettel teszi, amellyel szem előtt tartja a családi nevelés elsődlegességének tiszteletét.

A bölcsődei nevelés további célja, hogy a koragyermekkori intervenció szemléletének széles körű értelmezésével összhangban minden kisgyermekre és családjára kiterjedő prevenciós tevékenységet folytasson. A bölcsődei ellátást nyújtó intézmény, szolgáltató családbarát intézményként hozzájárul a családok életminőségének javításához, a szülők munkavállalási esélyeinek növeléséhez.

* *Aprajafalva Bölcsőde*

A bölcsődénk, mint a Nyíregyházi Gyermekjóléti Alapellátási Intézmény önálló szakmai egysége, 4400 Nyíregyháza, Fazekas János tér 13. szám alatti telephelyén működik.1985 őszén nyitotta meg kapuit 80 férőhellyel – egy új, még épülő városrészen – az Örökösföld lakótelepen. A bölcsőde szomszédságában általános iskola és óvoda található. Gépkocsival és autóbusszal egyaránt jól megközelíthető.

1993-tól három gondozási egység (6 csoportszoba – 60 férőhely) funkcionált bölcsődeként. Egy gondozási egységben 2010 októberéig Idősek Klubja működött.2011 áprilisától ismét négy gondozási egység működik a bölcsődében (8 csoportszoba – 106 férőhellyel). A férőhelybővítés az idősek klubja elköltözésével, és pályázati forrás felhasználásával valósult meg.

2016 őszétől meginduló felújítási munkálatoknak köszönhetően, az elmúlt néhány évben az intézmény udvara és annak játék készlete is megújult, az épülete pedig kívül-belül megszépült. Energetikai korszerűsítése mellett a mozgáskorlátozottak számára akadálymentessé vált.

* *Tárgyi feltételek*

*A bölcsődei épület jellemzői:*

Az intézmény egyedi és részben típusterv alapján készült panel épület. 4541 négyzetméteren terül el, ebből beépített terület 1240, parkosítva 2480 négyzetméter (821 nm. járda és burkolattal ellátott terület). Az épület négy sarkán helyezkednek el a gondozási egységek, középen van a gazdasági rész (konyha, mosoda, irodák, raktárak stb.)

*A gyermekek által használt helyiségek:*

*Gyermeköltöző (átadó):* a gondozási egység előteréből nyílik, felszerelése megfelel a különböző korú gyermekek öltöztetési igényeinek.

*Fürdőszoba:* kapcsolódik a gyermeköltözőhöz és a gondozási egység mindkét gyermekszobájához. Alapterülete 23 nm. A gyermekek gondozását és önállósodását segítő berendezési tárgyak és eszközök a gyermekek méretéhez és fejlettségéhez igazodnak.

*Gyermekszoba:* az alapterülete 48 nm. A helyiség teljes alapterülete közvetlen természetes megvilágítású. A bútorzat balesetmentes, a gyermekek fejlettségét figyelembe véve van kialakítva. A csoportszobának mosható, fertőtleníthető padlóburkolata és oldalfal burkolata van. A dekoráció esztétikus. A nyitott polcokon, elérhető magasságban elhelyezett játékok lehetőséget adnak a szabad

 választásra. A játékkészlet megfelelő összeállításánál a pedagógiai, egészségügyi

és szakmai szempontok érvényesülnek. Pihenősarok minden szobában található.

Minden gondozási egységben van *egy takarítószer*- és egy *játékraktár*.

*Terasz*: a gyermekszobához szintben, közvetlen ajtókijárattal, a játszókerthez lépcsővel kapcsolódik, Árnyékolása biztosított elektromos napernyőkkel. A terasz burkolata megfelelő. A teraszról nyílik a gyerekek részére kialakított kerti mosdó-WC, kerti raktár és az udvari munkás által használt helyiség.

*Játszókert:* funkciója a gyermekek szabad levegőn történő játékához szükséges mozgástér biztosítása. Alapterülete megfelelő, benne burkolt és füvesített felületek, homokozók és beépített játékok vannak elhelyezve. Burkolt és zöld felület aránya az előírásoknak megfelel. A játszóudvarban lévő fák darabszáma és elhelyezése biztosítja a napos és árnyékos terület jó arányát. A fajták kiválasztása megfelelő. Az utcai por és a szél szabad beáramlását a kerítés mellé telepített cserjesor akadályozza meg. A bölcsőde kertjét körülvevő kerítés és kapuk kialakítása a követelményeknek megfelel. Az udvar szélvédett, időszakosan napos, gyermekek számára jól megközelíthető.

A homokozó kialakítása az előírás szerint történt. Takarása, a homok kezelése megoldott.

*A bölcsőde egyéb helyiségei:*

*Vezetői iroda:* a szülők fogadására, az adminisztrációs munka végzésére és különböző megbeszélésekre szolgál.

*Gazdasági, élelmezésvezetői iroda:* a főzőkonyhával szemben helyezkedik el. Az élelmezésvezető adminisztrációs feladatait végzi itt.

*Főzőkonyha:* 150 adagos, funkciójának megfelelő, közvetlenül kapcsolódó helyiségek az üzemi – fogyasztói mosogató, zöldség előkészítő, közös folyosón, de nem közvetlenül kapcsolódik a hús előkészítő, megfelel a közegészségügyi szabályoknak. Közvetlen természetesés és gépesített szellőzéssel, csúszásgátló padlóburkolattal és 2 méter magasan mosható falburkolattal van ellátva. Gépesítettsége megfelelő.

*Élelmiszer raktár, zöldségraktár:* a konyha közelében van, a gazdasági folyosóról nyílik, természetes a szellőzése, hűtőszekrényekkel, mélyhűtőkkel, polcokkal berendezve. Padlózat és falburkolata 2 m magasan mosható, fertőtleníthető.

*Ételmaradék tároló, szeméttároló:* a gazdasági bejárat közelében került kialakításra, a gazdasági folyosóra nyílik, de közvetlen külső kijárata is van. A helyiségek 2 méter magasan mosható falburkolattal vannak ellátva.

*Raktárak:* biztonságos polcrendszerrel, természetes szellőzéssel ellátottak.

*Mosó-vasaló helyiség:* A szennyes ruha és a tiszta ruha kezelése térben és időben

elkülönítve történik. Gépesítése megfelelő.

*A dolgozók szociális helyiségei*

*Kisgyermeknevelői szoba:* megbeszélésekre, műhelymunkára, adminisztrációs munka végzésére szolgál.

*étkező, öltöző, mosdó-, zuhanyzó-, WC:*az előírásoknak megfelelő, a konyhai dolgozók részére a fekete-fehér öltöző biztosított.

* *Személyi feltételek*

Intézményünkben a személyi feltétel a mindenkori jogszabálynak megfelelő. Minden dolgozó rendelkezik a munkakörének betöltéséhez szükséges, törvényi előírásnak megfelelő képesítéssel.

1. **Az ellátás igénybevételének módja**

A bölcsődei ellátást azok a szülők igényelhetik gyermekük számára, akik dolgoznak, nappali rendszerű iskolai oktatásban, vagy felnőtt képzésben, felsőoktatási intézményben nappali képzésben vesznek részt, illetve betegségük, vagy egyéb ok miatt nem tudnak gondoskodni gyermekük napközbeni ellátásáról.

* *A gyermek bölcsődébe történő felvétele rendje***:**

*A felvételt kérheti:*

* a szülő/törvényes képviselő

a szülő/törvényes képviselő hozzájárulásával:

* a körzeti védőnő,
* a házi gyermekorvos vagy a háziorvos,
* a szociális, ill. családgondozó,
* a gyermekjóléti szolgálat,
* a gyámhatóság is kezdeményezheti.

A jelentkezés a bölcsődékbe egész évben folyamatos. Az igénylő a bölcsődei ellátást a szolgáltatás igénybevételét megelőző legfeljebb két hónapon belül a bölcsőde vezetőjénél kérelmezheti. A gyermek felvételéről a bölcsődevezető dönt.

A gyermek felvételéről vagy elutasításáról a szülőt/törvényes képviselőt írásban értesítjük.

 Ha a gyermek szülője vagy más törvényes képviselője a jelentkezés után 30 napon belül igazolja, hogy munkaviszonyban vagy munkavégzésre irányuló egyéb jogviszonyban áll,a bölcsődei felvétel során előnyben részesítjük:

* a rendszeres gyermekvédelmi kedvezményre jogosult gyermeket,
* a három vagy több gyermeket nevelő családban élő gyermeket,
* az egyedülálló szülő által nevelt gyermeket, és
* a védelembe vett gyermeket.

*A bölcsőde működése***:**

A bölcsődénk hétfőtől péntekig tartó ötnapos munkarenddel, egész éven át folyamatosan üzemel, kivétel a fenntartó által jóváhagyott nyári zárva tartás. Ekkor történik a bölcsődék karbantartása, nagytakarítása.

 A nyári zárva tartás ideje alatt mindig van kijelölt bölcsőde, ahol ügyeleti rendszerben fogadják a dolgozó szülők gyermekét.

*A bölcsődei ellátás megszűnése:*

* Ha a gyermek óvodai felvételt nyert.
* A bölcsődei nevelési év végén, azon gyermek számára, aki addig a harmadik életévét betöltötte. Ha a testi vagy értelmi fejlettségi szintje alapján még nem érett az óvodai nevelésre, és óvodai jelentkezését az orvos nem javasolja, bölcsődei ellátás keretében gondozható, nevelhető a gyermek negyedik életévének betöltését követő augusztus 31-éig.
* Az ellátás oka nem áll fenn.
* A szülő kérésére.
* *A bölcsődében fizetendő személyi térítési díj:*

A bölcsődei ellátás keretében biztosított gyermekétkeztetés vonatkozásában a térítési díjra a mindenkor hatályos jogszabályi rendelkezések az irányadóak, melyről az igénybevevőt folyamatosan tájékoztatjuk.

1. **Az ellátással kapcsolatos tájékoztatás formái**
* A bölcsődevezető személyes megkeresés esetén részletes tájékoztatást nyújt a szülő számára a bölcsődei életről, az ellátás igénybevételének módjáról, feltételeiről. Ha alkalmas az időpont, lehetőséget biztosít a szülő, és ha jelen van a gyermek számára a csoportszoba megtekintésére, ezzel segítve a szülő döntését és a gyermek számára ismeretnyújtásra a bölcsőde fogalmáról. Ha a gyermek az első látogatáskor nincs jelen, vagy a bölcsődébe járó gyermekek napirendjét zavarná a betekintés, felajánlja a lehetőséget, hogy a kérelem benyújtása lehetőleg a délelőtti órákban történjen és akkor a gyermeket is magával hozva megtekinthetik a csoportszobát.
* A szülő/törvényes képviselő további írásbeli (kiértesítés a bölcsődei felvétel biztosításáról) és szóbeli (bölcsődei ellátás megkezdése előtti szülőértekezlet) tájékoztatást kap a bölcsőde házirendjéről, étkezési díj megfizetéséről, az alól való mentesség lehetőségeiről, a gyermekről vezetett nyilvántartásokról, dokumentációról, a szülői panasz kezeléséről, érdekképviselet lehetőségeiről.
* Az ellátás megkezdése előtt a szülő/törvényes képviselő megállapodást köt az intézménnyel, amely tartalmazza a gyermek és a szülő(k), törvényes képviselő(k) pontos adatait, a bölcsőde által biztosított szolgáltatások formáit, feltételeit, a térítési díj befizetésének idejét és módját, illetve az ellátás megszüntetésének lehetséges okait. A szülő/törvényes képviselő nyilatkozik arról, hogy teljes körű tájékoztatást kapott.
1. **A bölcsődei nevelés alapelvei:**
* *A család rendszerszemléletű megközelítése*

A család rendszerszemléletű megközelítése értelmében a bölcsődei nevelésben elsődleges szempont a család működésének megismerése, megértése. A rendszerszemlélet lényege, olyan komplex látásmód alkalmazása, amely nem csak a kisgyermeket, hanem a családot is kiindulópontnak tekinti. Az interakciós mintákat a kisgyermek visszatükrözi, ezáltal képet kaphatunk a család erősségeiről és gyengeségeiről. Az erősségek hangsúlyozása által a szakember hozzájárulhat a család életminőségének javításához.

* *A koragyermekkori intervenciós szemlélet befogadása*

A koragyermekkori intervenció magában foglal minden olyan tevékenységet, amely a kisgyermek sajátos szükségleteinek meghatározását és figyelembevételét szolgálja. A bölcsődei ellátást nyújtó intézmény, szolgáltató funkcióját tekintve alkalmas színtér a koragyermekkori intervenció szemléletének alkalmazására. Ennek értelmében a kisgyermeknevelő feladata az esetlegesen felmerülő fejlődésbeli lemaradások, megtorpanások felismerése és jelzése

* *A családi nevelés elsődleges tisztelete*

A gyermek nevelése elsősorban a család joga és kötelessége . A bölcsőde a családi nevelés értékeit, hagyományait és szokásait tiszteletben tartva és lehetőség szerint erősítve vesz részt a gyermekek gondozásában, nevelésében, illetve szükség esetén lehetőségeihez mérten törekedve a családi nevelés hiányosságainak kompenzálására, korrigálására. Mindezek értelmében fontos tehát a szülők számára lehetővé tenni a tevékeny, különböző szinteken és módokon megvalósuló bekapcsolódást a bölcsőde életébe.

* *A kisgyermeki személyiség tisztelete*

A kisgyermek egyedi, megismételhetetlen, mással nem helyettesíthető individuum, egyéni szükségletekkel rendelkező, fejlődő személyiség. Különleges védelem, bánásmód illeti meg.

A bölcsődei nevelés a gyermeki személyiség teljes kibontakoztatására, a személyes, a szociális és a kognitív kompetenciák fejlődésének segítésére irányul az alapvető gyermeki jogok tiszteletben tartásával. Figyelmet kell fordítani az etnikai, kulturális, vallási, nyelvi, nemi, valamint fizikai és mentális képességbeli különbözőségek iránti tolerancia kialakítására.

* *A kisgyermeknevelő személyiségének meghatározó szerepe*

A bölcsődei nevelésben a korosztály életkori sajátosságaiból adódóan meghatározó a kisgyermeknevelő szerepe, aki személyiségén keresztül hat a kisgyermekre és a családra. A feladatok színvonalas megvalósítására megfelelő szakmai kompetenciával és identitással, kellő önismerettel, magas szintű társas készségekkel bíró szakember képes. Ebből adódóan a kisgyermeknevelő felelős a szakmai tudása szinten tartásáért, gyarapításáért, szakmai kompetenciái fejlesztéséért.

* *A biztonság és a stabilitás megteremtése*

A kisgyermek egyéni igényeitől függő bölcsődei ellátást nyújtó intézménybe, szolgáltatóhoz történő beszoktatásra, adaptációs időszakra úgy tekintünk, mint a kisgyermek elveszett biztonságának újrateremtésére.

A kisgyermek személyi és tárgyi környezetének állandósága („saját kisgyermeknevelő”-rendszer, felmenőrendszer, csoport- és helyállandóság) növeli az érzelmi biztonságot, alapul szolgál a tájékozódáshoz, a jó szokások kialakulásához. A napirend folyamatosságából, az egyes mozzanatok egymásra épüléséből fakadó ismétlődések tájékozódási lehetőséget, stabilitást, kiszámíthatóságot eredményeznek a napi események sorában, növelik a gyermek biztonságérzetét.

A biztonság nyújtása természetszerűleg magában foglalja a fizikai és a pszichikai erőszak minden formájától való védelmet is.

* *Fokozatosság megvalósítása*

A fokozatosságnak a bölcsődei nevelés minden területét érintő bármely változás esetén érvényesülnie kell. A kisgyermek új helyzetekhez való fokozatos hozzászoktatása segíti alkalmazkodását, a változások elfogadását, az új dolgok, helyzetek megismerését, a szokások kialakulását.

* *Az egyéni bánásmód érvényesítése*

A kisgyermek fejlődéséhez alapvető feltétel a kisgyermeknevelő elfogadó, empatikus, hiteles nevelői magatartása. A bölcsődei nevelésben figyelembe kell venni a kisgyermek spontán érésének, egyéni fejlődésének ütemét, a pillanatnyi fizikai és pszichés állapotát, kompetenciáját, nemzetiségi/etnikai, kulturális és vallási hovatartozását. A fejlődés ütemét mindig magához a gyermekhez viszonyítva kell megítélni. Minden új fejlődési állomásnak kiindulópontja maga a gyermek. Ezért fontos, hogy a bölcsődei ellátást nyújtó intézménybe, szolgáltatóhoz járó kisgyermekek mindegyike egyéni szükségleteihez igazodó mértékben részesüljön érzelmi biztonságot nyújtó gondoskodásban és támogatásban.

* *Gondozási helyzetek kiemelt jelentősége*

A gondozási helyzetek a kisgyermeknevelő és a kisgyermek interakciójának bensőséges, intim helyzetei. A gondozási helyzetek megvalósulása során a nevelésnek és a gondozásnak elválaszthatatlan egységet kell alkotnia. A gondozás minden helyzetében nevelés folyik, a nevelés helyzetei, lehetőségei nem korlátozódhatnak a gondozási helyzetekre. A fiziológiás szükségletek kielégítése megteremti a magasabb rendű szükségletek kielégítésének feltételeit. A professzionális gondozás, hozzájárul a személyes kapcsolatok pozitív alakulásához és a nevelési feladatok megvalósulásának egyik kiemelt színtere.

* *A gyermeki kompetenciakésztetés támogatása*

A korai életévekben alapozódnak meg a kognitív, érzelmi és társas kompetenciák, ezért támogatásuk kiemelt jelentőséggel bír a bölcsődei nevelésben. Biztosítani kell annak a lehetőségét, hogy a kisgyermek a játékon, a gondozási helyzeteken és egyéb tevékenységeken keresztül ismeretekhez, élményekhez, tapasztalatokhoz jusson, átélhesse a spontán tanulás örömét, megerősödjön benne a világ megismerésének vágya. Kíváncsiságának fenntartásával, pozitív visszajelzések biztosításával segíteni kell önálló kezdeményezéseit, megteremtve ezáltal az egész életen át tartó tanulás igényének, folyamatának

1. **A bölcsődei nevelés feladatai:**
* *A családok támogatása, annak erősségeire építve a szülői kompetencia fejlesztése*

A bölcsődei ellátást nyújtó intézmény, szolgáltató, mint a kisgyermekes családokkal kapcsolatba kerülő első gyermekintézmény jelentős szerepet tölt be a szülői kompetencia fejlesztésében. A család erősségeinek megismerése, támogatása a pozitívumok kiemelésével valósul meg.

A családi és bölcsődei nevelés összhangja, a szülők és a kisgyermeknevelők közötti egyenrangú, konstruktív, kölcsönös bizalmon alapuló partneri kapcsolat elengedhetetlen feltétel a kisgyermekek harmonikus fejlődéséhez. A szülő ismeri legjobban gyermekét, így közvetíteni tudja szokásait, igényeit, szükségleteit, nagymértékben segítve ezzel a kisgyermeknevelőt a gyermek ismeretén alapuló differenciált, egyéni bánásmód kialakításában. A kisgyermeknevelő, mint szakember, szaktudására, tapasztalataira építve, a szülők igényeihez igazodva közvetíti a kora gyermekkori fejlődéssel, neveléssel kapcsolatos ismereteket, módszereket.

* *Egészségvédelem, az egészséges életmód megalapozása*
* A szakemberek feladata a kisgyermek fejlődésének nyomon követése, dokumentálása, támogatása, a harmonikus testi és lelki fejlődéséhe szükséges egészséges és biztonságos környezet megteremtése.
* A primer szükségletek egyéni igények szerinti kielégítése a gondozási helyzetekben valósul meg.
* A rugalmas, a kisgyermek életkorához, egyéni fejlettségi szintjéhez és az évszakhoz igazodó napirend biztosítja az életkornak megfelelő változatos és egészséges táplálkozást, a játék, a mozgás, a szabad levegőn való aktív tevékenység és pihenés feltételeit.
* Az egészséges életmód, az egészségnevelés érdekében törekedni kell az alapvető kultúrhigiénés szokások kialakítására.
* A prevenciós feladatok megvalósításába szükség esetén speciális szakemberek is bevonhatók: gyermekorvos, dietetikus, gyógypedagógus, pszichológus, mentálhigiénés szakember, gyermekfogszakorvos stb.
* Elsősorban preventív szerepet tölthet be, de a sajátos nevelési igényű, a magatartás- vagy fejlődési problémákkal küszködő kisgyermekek esetében korrektív lehetőségeket hordoz, az intézmény lehetőségeihez mérten kialakított, a nagymozgások gyakorlásához, különféle mozgásfejlesztéshez szükséges eszközökkel felszerelt szoba vagy erre a célra alkalmas helyiség, hidroterápiás medence vagy fejlesztő-, só-, fény-, hang-, zene-, mese- vagy alkotóterápiás szoba.
* *Az érzelmi és társas kompetenciák fejlesztése*
	+ - A biztonságot nyújtó nevelői magatartás magában foglalja a szakember érzelmi elérhetőségét és hitelességét, az érzelmek kifejezésére való ösztönzést, a pozitív és bíztató üzenetek rendszeres közvetítését, a világos elvárások és határok megfogalmazását.
		- A kisgyermek bölcsődei ellátást nyújtó intézménybe, szolgáltatóhoz történő kerülése több lehetőséget teremt a társas kapcsolatok megtapasztalására.
		- Az együttlét helyzetei az énérvényesítés, a tolerancia, az empátia gyakorlásának színterei, amelyek hozzájárulnak az érzelmi és társas kompetenciák fejlesztéséhez.
		- Törekedni kell az együttélés szabályainak elfogadtatására, a mások iránti nyitottság megőrzésére.
		- A kisgyermeknevelő feladata a kisgyermekek beszédkészségének fejlesztése érdekében az ingerekben gazdag, tiszta nyelvi környezet biztosítása, a kommunikációs kedv felkeltése és fenntartása a bölcsődei nevelés-gondozás minden helyzetében, mondókák, énekek, versek, mesék közvetítésével.
		- Különös figyelmet kell fordítani a sajátos nevelési igényű és a hátrányos helyzetű gyermekek társas és érzelmi kompetenciáinak fejlesztésére szükség esetén más segítő szakemberek bevonásával is.
* *A megismerési folyamatok fejlődésének segítése*
* A kisgyermek érdeklődésének erősítése a játékos felfedezés és a cselekvéses tanulás lehetőségeinek megteremtése a kisgyermeknevelő aktív részvételével és a megfelelő környezet kialakításával történik.
* A bölcsődei nevelés-gondozás helyzeteiben a szakember ismeretet nyújt, segíti a tájékozódást, a tapasztalatok és élmények feldolgozását.
* A kisgyermek igényeihez igazodó közös tevékenység során szerepet kap az élmények, viselkedési és helyzetmegoldási minták nyújtása, az önálló próbálkozás és a kreativitás támogatása.
* Az önálló választás és a döntési képesség kialakulását segíti a bátorító, ösztönző nevelői magatartás.
1. **A bölcsődei nevelésfőbb helyzetei**
* *Tanulás*

 „*Az embert nem lehet megtanítani, csak hozzásegíteni ahhoz, hogy a tudást megszerezze. ”*  / G. Galilei /

A teljesítményelváráshoz kötött, erőltetett ismeretgyarapításnak a bölcsődében nincs helye.

***Tanulás***, minden olyan tapasztalat-, illetve információszerzési folyamat, amely tartós változást idéz elő a viselkedésben, illetve a gondolkodásban, valamint elősegíti, hogy a gyermek megismerje önmagát és környezetét. A tanulás a gyermek korából és fejlettségéből adódó tevékenységekbe ágyazottan történik.

A tanulás legfontosabb ***irányítója*** a személyes kíváncsiság, az érdeklődés. (inger gazdag környezet biztosítása)

***Színterei*** a természetes élethelyzetek, a gondozás, a játék, a felnőttel és a társakkal való együttes tevékenység és a kommunikáció.

***Formái*** utánzás, spontán játékos tapasztalatszerzés, a kisgyermeknevelő-gyermek interakcióira épülő ismeretszerzés, szokás kialakítás.

***Cél****,* hogy minden gyermek örömteli tevékenységek során jusson előbbre.

***A beszéd*** a kisgyermekkori tanulás nagyon fontos eleme. A kommunikatív képességek fejlődésének feltételei a biztonságos és támogató környezetben zajló felnőtt-gyermek és gyermek-gyermek interakciók.

A fejlődés, a tanulás, folyamatos, időkorlátok nélküli, egyéni ütemnek megfelelő.

* *Gondozás*

A gondozás a gyermek testi és lelki szükségleteinek kielégítése. Bensőséges interakciós helyzet a kisgyermeknevelő és a gyermek között.
A gondozás célja, hogy a csecsemő és a kisgyermek testileg jó, kiegyensúlyozott állapotba legyen.

 A kisgyermeknevelő feladata, hogy magas színvonalon, a gyermek szükségleteit és érettségét figyelembe véve megfelelően végezze a gondozási műveleteket. Adjon lehetőséget a gyermeknek, hogy aktívan részt vehessen a gondozási helyzetekben, lehetősége legyen úgy próbálkozni, hogy közben érzi a kisgyermeknevelő figyelmét, biztatását, támogató segítségét. A sikeres próbálkozásait a felnőtt megerősítéssel, dicsérettel jutalmazza, sikertelenségért viszont nem kap elmarasztalást. Lényeges az elegendő idő biztosítása a próbálkozásra, gyakorlásra.

* *Játék*

A játék a gyermek elsődleges tevékenysége, amely során kialakulnak azok a képességek, melyek lehetővé teszik, hogy szellemi fejlődésének magasabb szintjére jusson el.

Elősegíti a testi, az értelmi, az érzelmi fejlődést, a gyermek játéka személyiségének tükrözője.
A kisgyermeknevelő a játék feltételeinek biztosításával és nevelői magatartásával támogatja az elmélyült, nyugodt játéktevékenységet. A gyermek igényeitől és a helyzettől függően kezdeményez, szerepet vállal a játékban, annak tartalmát ötleteivel, javaslataival színesíti.

A játék, mint alaptevékenység egyúttal a fejlesztés eszköze is.

 A játék ad elsősorban lehetőséget a társas kapcsolatok alakulására. A kisgyermeknevelővel, a többi gyermekkel való együttlét örömforrás a kisgyermek számára, a társak viselkedése mintát nyújt, segítve a szociális képességek fejlődését.

* *Mozgás*

A csecsemő- és kisgyermekkor az alapvető mozgásformák kialakulásának és fejlődésének időszaka. A kisgyermekek mozgásigénye rendkívül nagy, számukra örömforrás a mozgás. Ezért a szobában és az udvaron is biztosítani kell a minél nagyobb mozgásteret, a mozgásfejlesztő játékokat. A játékeszközökkel szemben elvárás, hogy felkeltsék az érdeklődést, fenntartsák a mozgásaktivitást és használatuk biztonságos legyen.

Biztosítani kell a környezet balesetmentességét és a veszélyforrások kiküszöbölését. Csecsemőknek olyan játszóhelyet kell biztosítani, amely védett, de elegendő hely áll rendelkezésre, például: hempergő, elkerített szobasarok.

A nagymozgásos játékokra a szabadban, az udvaron és a teraszon több lehetőség nyílik, mint a szobában. Még több lehetőséget kínál a benti nagymozgásos játékokkal felszerelt külön helyiség használata. Minél változatosabb mozgásra van lehetősége a kisgyermekeknek, annál nagyobb örömüket lelik a játékban.

A mozgásfejlesztő eszközök használata során a kisgyermekek szabadon próbálhatják, végezhetik az egyes mozgásformákat, fejlődik mozgáskoordinációjuk, harmonikussá válik a mozgásuk. Az önállósági törekvések támogatása során a gondozási műveletekben való aktív részvétel lehetőséget ad a praktikus mozgások gyakorlására, finomítására.

* *Mondóka, ének*

A bölcsődei ellátást nyújtó intézményben, szolgáltatónál sokrétű zenei élmény átélésére, tapasztalatszerzésre ad lehetőséget a környezet hangjainak megfigyelése, a kisgyermeknevelő ének- és beszédhangja, spontán dúdolgatása, ritmusos szövegmondása, a dallam és ritmushangszerek hallgatása, megszólaltatása, a közös éneklés. A kisgyermek életkori sajátosságaihoz, egyéni fejlettségéhez, érzelmi, hangulati állapotához igazodó, felelősséggel kiválasztott és alkalmazott játékos mondókák, gyermekdalok, népdalok és értékes zeneművek felkeltik a kisgyermek érdeklődését, formálják esztétikai érzékenységét, zenei ízlését, segítik a hagyományok megismerését és továbbélését. A személyes kapcsolatban, játékhelyzetekben átélt mondókázás, éneklés, zenehallgatás pozitív érzelmeket kelt, örömélményt, érzelmi biztonságot ad a kisgyermeknek. Az ismétlődések, a játékos mozdulatok megerősítik a zenei élményt, a zenei emlékezetet. Érzelmi alapon segítik az anyanyelv, a zenei anyanyelv elsajátítását, a személyiség fejlődését, hozzájárulnak a kisgyermek lelki egészségéhez, valamint a csoportban a derűs, barátságos légkör megteremtéséhez. A bölcsődei ellátást nyújtó intézményben, szolgáltatónál végzett zenei nevelés eredményes megvalósítása lehetőséget nyújt a kisgyermek további zenei fejlődésére.

Nem mindegy, milyen zenét engedünk a kisgyermekek fülébe.

„ Nem szabad a kicsik lelkébe zenei gyomot ültetni. Zenei nevelésüket odáig kell mélyíteni, hogy megkülönböztessék a gyomot a nemes növénytől.” /Kodály Zoltán/

Kisgyermeknevelőink ezen gondolatok tükrében igyekeznek az ének-zenei anyagot összeválogatni és alkalmazni.

* *Vers, mese*

A bölcsődében az anyanyelvi nevelés semmi mással nem pótolható lehetősége. Nagy hatással van a kisgyermek érzelmi, értelmi (ezen belül a beszéd, a gondolkodás, az emlékezet és a képzelet fejlődésére), valamint a szociális fejlődésre.

A versnek elsősorban a ritmusa, a mesének pedig a tartalma hat az érzelmeken keresztül a személyiségre. A verselés, mesélés, képeskönyv-nézegetés bensőséges kommunikációs helyzet, így egyszerre feltétele és eredménye a kisgyermek alapvető érzelmi biztonságának. A gyermek olyan tapasztalatokra, ismeretekre tesz szert, amelyeknek megszerzésére más helyzetekben nincs lehetősége. A közös mesélés élménye segíti az aktív szókincs kialakulását és a világról való ismeretek megszerzését.

A vers: a beszéd zenei elemeire épül. Játék, szöveg, dallam, mozgás, ritmus egysége. Cselekedetre, belső aktivitásra serkent.

A mese: pihentet, szórakoztat, táplálja a képzeletet, segít az élmények feldolgozásában.
Az értéket kell keresni az irodalmi művekben, a gyermeknek valót. A mese és a vers a gyermeki igényeknek megfelelően, spontán jelenik meg a bölcsődei életben.

*A motiválást segítik:*

* hozzáférhető helyen lévő érdekes könyvek
* puha sarkok, kuckók, szőnyegek
* nyugodt, kellemes légkör
* *Alkotó tevékenységek*

Az öröm forrása maga a tevékenység – az érzelmek feldolgozása és kifejezése,az önkifejezés,az alkotás – nem az eredmény.

A kisgyermeknevelő a feltételek biztosításával, az egyes technikák megmutatásával, a gyermek pillanatnyi igényeinek megfelelő technikai segítéssel, az alkotókedv ébren tartásával, a gyermekek alkotásának elismerésével és megbecsülésével, megőrzésével segítheti az alkotó tevékenységek iránti érdeklődést és a személyiségfejlődésre gyakorolt hatások érvényesülését. A leggyakoribb alkotó tevékenységi formák a bölcsődei ellátást nyújtó intézményben, szolgáltatónál: nyomhagyó eszközök használata, firkálás, gyurmázás, ragasztás, gyűrés, tépés, ujjfestés vagy vastag ecsettel festés.

* *Egyéb tevékenységek*

Ezek a tevékenységek valamilyen élethelyzet közös előkészítéséhez és megoldásához, az egymásról és a környezet szépségéről való gondoskodáshoz kapcsolódnak (pl. viráglocsolás, gyümölcsnap előkészítése, karácsonyi süteményszaggatás, gyümölcssaláta készítése… stb.) Az öröm forrásai az együttesség, a közös munkálkodás és a tevékenység fontosságának, hasznosságának átélése. A gyermekek bármikor bekapcsolódhatnak, és bármikor kiléphetnek, az önkéntesség nagyon fontos, a tevékenykedés nem lehet faladat. Ezek a helyzetek lehetőséget nyújtanak az együttműködésre, a feladatok megosztására, ok-okozati összefüggések felfedezésére, megértésére.

1. **A szülőkkel történő együttműködés**

A szülők és a bölcsőde folyamatosan, kölcsönösen tájékoztatják egymást a gyermek fejlődéséről. Ez alapvető fontosságú a személyre szóló bölcsődei nevelés-gondozás kialakításában, és a családokat is segíti a gyermek nevelésében.

A tájékoztatás mindig őszinte, hiteles, személyes hangvételű, etikai szempontból megfelelő, az érintettek személyiségi jogait tiszteletben tartó.

Fontos a bizalmon alapuló jó kapcsolat kialakítását a szülők és kisgyermeknevelők között, hiszen csak így érezheti a gyermek is biztonságban magát a bölcsődei környezetben. A nyugodt, biztonságos légkör nélkülözhetetlen a gyermek aktív tevékenységéhez, harmonikus fejlődéséhez.

*A kapcsolattartásnak, tájékoztatásnak több formáját alkalmazzuk:*

* *Családlátogatás:*

Az első családlátogatás célja: a családdal való kapcsolatfelvétel, és a gyermek otthoni környezetben való megismerése.

Továbbá ez a módszer szolgálja a bizalmasabb kapcsolat kialakítását, mert a gyermek családi környezetének, szokásainak jobb megismerését, a hibák megértését, ill. kiküszöbölését segíti elő. A családlátogatások alkalmával, a családnak is, és a kisgyermeknevelőnek is könnyebb megbeszélni a gyermekkel kapcsolatos problémákat, az elért eredményeket, vagy ellenkező esetben, felhívni a figyelmet a fejlődés kedvezőtlen tüneteire. Ugyanígy a szülőnek is lehetősége nyílik arra, hogy bővebben beszéljen a bölcsőde életével kapcsolatos észrevételeiről, s gyermekéről.

* *Beszoktatás (adaptáció):*

A szülővel történő fokozatos beszoktatás módszerének alkalmazása, a bölcsődei gondozó-nevelő munka egyik fontos feladatát, a családdal való együttműködést helyezi előtérbe. Az anya vagy apa jelenléte biztonságot ad a kisgyermeknek, és megkönnyíti az új környezethez való alkalmazkodását. A gyermek és a kisgyermeknevelő között fokozatosan kialakuló érzelmi kötődés segíti a gyermeket új környezetének elfogadásában, jelentősen megkönnyíti a beilleszkedést a bölcsődei közösségbe, csökkenti az adaptáció során fellépő negatív tüneteket (pl.: étvágytalanság, súlyesés, nyugtalanság, sírás, tiltakozás, alvászavar, stb.).

* *Célzott beszélgetések érkezéskor és hazamenetelkor:*

Lehetőség az információcserére. Reggel a szülő számol be a gyermek alvásáról, ébredése körülményéről, hangulatáról. Délután a kisgyermeknevelő mondja el a szülőnek, hogy mi történt a gyermekkel napközben, hogyan étkezett, milyen játékokkal tevékenykedett, kikkel játszott, hogyan aludt ebéd után.

* *Szülői értekezlet:*

Csoportos szülőértekezlet a nevelési év kezdetét követő 2 hónappal a csoportba járó gyermekek szülei számára, a kisgyermeknevelő beszámol a beszoktatási idő tapasztalatairól, a csoportot érintő döntések születnek, és felmerülő problémák megbeszélése történik.

* *Családi füzet*:

Lehetőséget biztosít a szülő és a kisgyermeknevelő számára, hogy részletes információt nyújtsanak egymásnak a gyermek fejlődéséről. Kiegészíti a napi közvetlen információ cserét, amely nem mindig elegendő a mélyebb, hosszabb kifejtésre.

* *Hirdetőtábla*:

Szülők számára aktuális információk, a bölcsőde működésével kapcsolatos tájékoztatók közzétételére szolgál.

1. **A bölcsődei élet megszervezése**
* *„Saját kisgyermeknevelő”- rendszer:*

A kisgyermeknevelő a bölcsődei nevelés szakembere, aki személyiségével, nevelői attitűdjével mintát jelent a családok és a gyermekek számára egyaránt.

A „saját kisgyermeknevelő”- rendszer a biztonság és a stabilitás megteremtésének szabályán alapul. A csoport vagy a csoport gyermekeinek egy része tartozik közvetlenül egy kisgyermeknevelőhöz. A „saját kisgyermeknevelő” szoktatja be a gyermeket a bölcsődébe, és a bölcsődébe járás egész időtartama alatt ő a kisgyermek nevelője (felmenőrendszer). Ő kíséri figyelemmel a kisgyermek fejlődését, tartja számon az egyes fejlődési állomásokat, vezeti az ehhez kapcsolódó szakmai dokumentációt és felelősséggel tartozik a rábízott gyermekekért.

A „saját kisgyermeknevelő”- rendszerben több figyelem jut minden gyermekre, számon lehet tartani a gyermekek egyéni igényeit, problémáit, szokásait, elsősorban a „saját kisgyermeknevelő” segíti át őket a bölcsődei élet során adódó nehézségeken.

* *Gyermekcsoportok szervezése:*

Intézményünkben többféle szempontot kell figyelembe venni a gyermekcsoportok kialakításánál. A bölcsődei gyermekcsoport ideális létszáma 12-14 fő. Nevelési-gondozási filozófiánk része, hogy a gyermek a bölcsődébe járás teljes időtartama alatt ugyanabba a csoportba járjon.

A gyermekeket életkoruk és fejlettségük szerint vesszük fel egy-egy csoportba, de ez nem jelenti azt, hogy nem biztosítjuk egy gondozási egységen belül a csoportok közötti átjárhatóságot (pl.: ha egy gyermeknek valamilyen oknál fogva elfogadhatóbb a szomszéd csoport gyermekközössége, vagy a kisgyermeknevelők személyisége jobban hasonlít a már megszokott, az őt otthon körülvevő felnőttekére, akkor nincs akadálya annak, hogy a szomszéd csoportba töltse a bölcsődébe járás idejét).

*Meghatározó szempontok*:

* A gyermekek életkoruknak, fejlettségüknek és egészségi állapotuknak megfelelő csoportba kerüljenek.
* A nevelési év végén a bölcsődébe maradt gyermekek minél kevesebb változást éljenek át. Törekszünk a személyi állandóság megtartására és a csoport állandóságra.
* A szülők és kisgyermeknevelők kérését a lehetőségekhez mérten tudjuk figyelembe venni.
* *Napirend:*

A jól szervezett, folyamatos és rugalmas napirend a gyermekek igényeinek, szükségleteinek kielégítését, a nyugodt és folyamatos gondozás feltételeit biztosítja. Megteremti a biztonságérzetet, a kiszámíthatóságot, az aktivitás és az önállósodás lehetőségét. A nevelés-gondozás folyamatában az egymást követő események (tisztálkodás, étkezés, játék, alvás) a gyermekek jó közérzetét is megteremtik.

Az optimális napirenden belül az egyes gyermekek igényeit a kisgyermeknevelő úgy tudja kielégíteni, hogy közben a csoport életében is áttekinthető a rendszer, a gyermekek tájékozódhatnak a várható eseményekről, miközben kiiktatódik a várakozási idő. Ez egyben a csoport belső nyugalmát is biztosítja.

A napirend függ a gyermekcsoport életkori összetételétől, fejlettségétől, szükségleteitől, de befolyásolják az évszakok, a csoportlétszám és egyéb tényezők (pl.: bölcsőde nyitása, zárása) is.

Kialakításának további feltételei a személyi állandóság (saját kisgyermeknevelő-rendszer), a tárgyi feltételek, a jó munkaszervezés, a kisegítő személyzet összehangolt munkája, a gyermekek otthoni életének, életritmusának lehetőség szerinti figyelembevétele.

A jó napirendet folyamatosság és rugalmasság jellemzi. Fontos a tevékenységek közötti belső arányok kialakítása, és az, hogy a napirendet a gyermekcsoport kisgyermeknevelői alakítsák ki.

A bölcsődei nevelés tervezését, valamint a gyermekek megismerését és fejlesztését különböző, a bölcsődei kisgyermeknevelők által készített feljegyzések, és dokumentumok szolgálják (pl.: csoportprogramok).

Napirendünk kialakításánál igyekeztünk szem előtt tartani, hogy a legtöbb időt a játékra fordítsuk. Lehetőség szerint legyen rendszeres a komplex foglalkozásokra szánt idő, figyelembe véve a játékba integrált tevékenységekkel elsajátítható ismereteket. A csoportok kisgyermeknevelői maguk dönthetnek arról, hogy egy-egy napon mely tevékenység kap nagyobb hangsúlyt.

1. **Gyermekélelmezés a bölcsődénkben:**

Programunk kialakításánál figyelembe vettük, hogy a gyermek nem „kis felnőtt” és teljesen más az ő étrendje, mint a felnőtté. A helyes étrend összeállítása mellett ügyelünk arra is, hogy a fejlődéséhez szükséges táplálékot jó étvággyal, örömmel és korának megfelelő módon, esztétikus környezetben, kulturáltan fogyassza el.

Ezeket a szempontokat munkánk során következetesen és fokozottan szemelőt tartjuk. Nap mint nap tapasztaljuk, hogy a bölcsődébe kerülő gyermekek szüleinek az egyik legtöbb gondot a gyermek étkezése okozza.

A szülőkkel történő megbeszéléseink során, ha az étkezés kerül szóba, sokszor ezeket halljuk:

* „Étvágytalan.”
* „Nem szeret enni”.
* „Keveset eszik.”
* „A főzeléket nem szereti.”
* „Válogatós.”
* „Nem asztalnál ülve, hanem játék közben eszik.”
* „Főétkezéseket kihagyja, de egész nap azért „eszeget” és „iszogat”.

A bölcsődébe kerülés után, az első hetekben még a szülők által elhangzottak tapasztalhatók, de később a legtöbb gyermeknél kedvező változás következik be. A gyermekeknek az étkezés örömet okoz, ezáltal egész napja vidámabb. Minél kellemesebb számára a táplálkozás és az azzal kapcsolatos körülmények, annál jobb kapcsolata alakul ki azzal a felnőttel, aki a táplálékot nyújtja. A szülő, ha tapasztalja, hogy gyermeke szívesen fogyasztja a főzeléket, súlya gyarapodásnak indul, jobb lett az étvágya, akkor bizalommal fordul bármilyen problémával a kisgyermeknevelőhöz, mert látja, hogy példamutató nevelő munkájával, türelmével és szeretetével az a célja, hogy a gyermek érdekeit szolgálja.

* *Az étlapszerkesztés általános szabályai:*

Mindenféle étkeztetés alapja az étlaptervezés, ami a bölcsődei élelmezés vonatkozásában bonyolult, felelősségteljes feladat, hiszen gyermekeink egészséges fejlődése, és a korszerű táplálkozási szokások kialakulása függ tőle. A helyesen összeállított étlap, egy meghatározott időtartamra készül (1 hónapra, vagy legalább 2 hétre előre megtervezett).

A bölcsődei étkeztetésben érvényes nyersanyag-, energia- és tápanyagtartalom normáit a 37/2014. (IV.30.) EMMI rendelet és annak mellékletei határozza meg.

Az étlapszerkesztésnél a következő szempontokat kell szem előtt tartanunk:

* Megfeleljen az élelmezettek tápanyagszükségletének.
* Változatos,
* Idényszerű,
* Ízben, formában, zamatban összehangolt legyen.
* Vegye figyelembe a rendelkezésre álló normakeretet.
* Legyen tekintettel a konyha kapacitására.

A legnagyobb gonddal és szakértelemmel összeállított étrend sem egyezik meg minden esetben a gyermek ízlésével, és ha az ételt nem fogyasztják el, akkor csak „papíron” elégítettük ki tápanyagszükségletüket. Céltudatos, kitartó munkával törekszünk arra, hogy a gyermekekkel a változatos ételféleségeket megszerettessük. Ez a bölcsődei dolgozók közös feladata.

A gyermekek étkeztetésénél az általános szabályok mellett bizonyos ***speciális szempontok***at is figyelembe veszünk:

* ***A bölcsődében az étkezések száma napi négy alkalom, az egész napos ellátást igénybe vevő gyermekek részére.*** Mivel ez a napi energiaszükséglet 75%-át fedezi, igen fontos az étkezések közötti szünetek betartása, hogy a gyomor kiürülhessen, jobb legyen az emésztés.
* A megfelelő folyadékpótlásról is gondoskodunk.
* Külön készítünk étlapot a csecsemők és kisgyermekek számára.
* Az ételsorok tíz napnál gyakrabban nem ismétlődnek.
* Fontos tápanyagokat tartalmazó élelmiszerek nem maradnak ki az étlapból, de nem is jutnak túlsúlyba, mert a táplálkozás egyoldalúvá válhat.
* A bevitt kalória 40%-át cereáliával[[1]](#footnote-1), 20%-át állati eredetű élelmi anyagokkal, 35%-át főzelékkel és gyümölcsökkel, és a fennmaradó 5%-át cukorral és zsiradékkal fedezzük.[[2]](#footnote-2)
* Kenyeret, péksüteményt, naponta többször adunk (egészségesebb a teljes kiőrlésű gabonákból készült pékáru).
* A szakemberek kihangsúlyozzák a cereáliák jelentőségét, ezért kis étkezéseknél (tízórai, uzsonna) is adható valamilyen formában (pl.: müzli szelet).
* Az étrend naponta tartalmaz húsfélét, tojást, több étkezésre elosztva tejet, különböző formában (pl. kakaó, tejeskávé, karamell, joghurt) tejtermékeket, félzsíros túrót, kevésbé sós kemény sajtot.
* A főzelékhez, a nyers kerti veteményhez, cereáliához és ha lehetséges a gyümölcshöz is adunk valamilyen állati eredetű fehérjét, ez a komplettálás céljából fontos szempont egy étkezésen belül.
* Színes főzeléket, gyümölcsöt, nyers kerti veteményeket naponta adunk, a burgonyát előnybe részesítjük, mivel jól komplettálható.
* Durva rostú zöldségeket, száraz hüvelyeseket puffasztó hatásuk miatt kétéves kortól kéthetente egyszer tervezzünk az étlapra.
* Az ételeket minimálisan cukrozzuk, és sózzuk.
* Az ételeket étolajjal, és margarinnal készítjük (naponta főzéshez, sütéshez, kenyérre kenve).
* Kerüljük az olyan ételeket, amelyek a gyermekek körében bár közkedveltek, de mennyiségüket korlátozni kell, pl. édességek, sütemények, édes tészták, zsírok és egyes húsneműek. Ezeket hetente egyszer kínáljunk.
* Erős, csípős fűszereket nem használunk.
* Kerüljük a tartósítószereket tartalmazó élelmiszerek adását.
* Figyelünk arra, hogy az étel ízben, zamatban, színben és formában összehangolt legyen. Továbbá ügyelünk rághatóságára és folyadéktartalmára is.
* A gyermekek koruknak megfelelően elkészített ételeket kapnak, és ahogy fejlődik a gyermek az ételek főzési technikáját is próbáljuk a felnőtt koszt felé vinni (pl. főzelék helyett: rakott, töltött, ételek).
* Az étkezésnél figyelembe vesszük a pszichés hatásokat is, mert befolyásolja a gyermek anyagcseréjét, toleranciáját és tápanyag hasznosítását is.
* Az ízlésesen és megfelelő hőfokon tálalt ételek mennyiségét a gyermek étvágya határozza meg.
* *Különleges táplálást igénylő gyermekek ellátása bölcsődénkben:*

Bölcsődénk biztosítani tudja a tehéntej-, és liszt-érzékeny gyermekek étkeztetését is.

***Tehéntej érzékeny*** gyermeknél, ahol allergiás tünetek, hasmenés, fejlődési lemaradás következhet be a natív tej, illetve a tejtermékek más fehérjével való pótlása szükséges.

***Liszt-érzékeny*** gyermeknél a glutén, pontosabban a gliadin felelős azért, hogy a vékonybél nyálkahártyájának károsodása következtében felszívódási zavar áll elő. A fejlődés leáll, az ellenálló képesség csökken. Ezeknek a gyermekeknek tilos búza, árpa, rozs és zablisztes ételt adni. Szabad viszont kukoricát, burgonyát, tejet, tojást, szóját, zsírt, olajt, húst, és gyümölcsöt adni, így a táplálékok lebontása stabilizálódik.

Az ilyen speciális esetekben a gyermekek felvételekor, a szülők még az étkezések megkezdése előtt a bölcsődevezető jelenlétében találkoznak, az élelmezésvezetővel és a szakácsnővel. Ezeken a közös megbeszéléseken részletes anamnézis felvételére kerül sor a gyermekről. A szülőnek alkalmat adunk arra, hogy tájékoztassa a szakembereket a gyermek állapotáról, otthoni étkezési szokásairól, és az alkalmazott diétáról. Továbbá elmondhatják a szülők az otthon használt konyhatechnikai eljárásokat is. Ezek az ismeretek nagy segítséget jelentenek nekünk a későbbi egyéni gondozásban.

A diéta igénybevétele, csak szakorvosi igazolással kérhető.

1. **A bölcsőde kiemelt szakmai céljai**

A bölcsődei nevelés-gondozás szakmai alapprogramjára épülve a bölcsődénk sajátosságait figyelembe véve a következő kiemelt célok megvalósítását tartjuk fontosnak:

1. *A természet megismeréséhez minél több irányú lehetőséget nyújtani*

 *(természet megszerettetése, védelme)*

1. *Bölcsőde-család kapcsolatának erősítése*
* *Az intézmény szakmailag preferált céljainak alátámasztása*

Bölcsődénk elsősorban az örökösföldi lakótelepen élő gyermekek ellátását, nevelését végzi. Örökösföld a város legfiatalabb lakótelepe, az utóbbi időben nagyon sokat fejlődött, szépült, új, korszerű játszóterek kerültek kialakításra. A Bujtosi - tó közelsége szintén jó lehetőség a szabadban történő együttlétre a családok számára. De erre leginkább hétvégeken van csak lehetőség, ha a szülők munkarendje ezt megengedi. Munkanapokon az a néhány óra, amit együtt tölthet gyermekével a szülő, már leginkább csak a gondozási műveletek elvégzésére elegendő. Bölcsődénk ezért szeretne nagyobb szerepet vállalni a környezeti nevelésben, mert az intézményben töltött idő lehetőséget teremt a gyermek számára a természeti környezet nyugodt, elmélyült tanulmányozására, annak változásának megtapasztalására. Talán, ha már kisgyermek (bölcsődés) korban nagyobb hangsúlyt kap a nevelésben a természet szeretete, a környezet védelme; akkor több lesz, a környezetére igényes fiatal a későbbiekben.

*Ezért kiemelten kezeljük nevelői munkánk során, hogy a természet megismeréséhez minél több irányú lehetőséget nyújtsunk, de szigorúan a gyermek fejlettségéhez igazodva.* A külső világ, a környezet megismerése iránti vágy működik a gyermekben. A rácsodálkozás, az érzelmi fogékonyság a természet szépségére, a személyes kipróbálási vágy, a tettre kész cselekvőkészség, mind kedveznek a tevékenységen keresztül történő tapasztalatszerzésnek. A természettel való ismerkedés, a természet megszerettetése-védelme egyik kiemelt szakmai célunk és az egész nevelői programunkat erre építettük. A környezet az öröklés mellett a fejlődés egyik potenciális forrása. Kellemes élmények biztosításával alakítjuk a gyermekek pozitív viszonyát a természethez. A gyerekek spontán, természetes kíváncsiságára építünk. A megismerés folyamatában, örömteli élményekben részesülnek. Annyi ismeretet adunk gyermekeinknek, amennyit azok életkoruk szerint befogadni képesek. A gyerek életkori sajátosságait ismerve a kisgyermeknevelő tudatosan megteremti azokat a feltételeket amelyek „fejlesztő” funkciók gyakorlására, működtetésére lehetőséget adnak.

Bölcsődénk szakembereinek felkészültsége, elméleti-gyakorlati tudásszintje lehetőséget teremt arra, hogy a kiemelt szakmai céljaink megvalósuljanak. Nagyon fontosnak tartjuk ugyanakkor a kisgyermeknevelők szakmai tudásának emelését, törekvést a minőségi munkára, és nyitottságot a változások irányába.

A nevelésnek szinte a gyermek születése pillanatától nagy jelentősége van. A nevelés a legkisebb kortól kezdve a családban valósul meg a leghatékonyabban. A munkát, a család gondjait, a gyermeknevelést azonban egyre nehezebb összeegyeztetni. Egyre nagyobb a jelentősége az intézményes nevelésnek. A gyermek életében legkorábban fejlődésének egy igen fogékony szakaszában ezt a feladatot a bölcsődék látják el. Mióta bölcsődék léteznek a földön, *a családdal való kapcsolattartás* valamilyen szinten megvalósult. Az utóbbi időben mi szakemberek törekszünk arra, hogy ez a kapcsolat ne csak felszínes, érintőleges legyen, hanem minél alaposabb. Célunk a hatékony, összehangolt nevelés.

Tapasztalatunk az, hogy többségben vannak azok a szülők, akik a gyermeknevelés során valamilyen problémával küszködnek. A bölcsődébe járó gyerekek szüleit is számtalan kérdés foglalkoztatja. Ha nem elég jó közöttük a kapcsolat, magukra maradnak gondjaikkal. Ahhoz, hogy a szülő bizalommal forduljon hozzánk, szükség volt arra, hogy jobban megismerhesse gyermeke bölcsődei életét, az őt ellátó kisgyermeknevelőt.

* *A célok megvalósításának eszközei, módjai*

A bölcsődei csoportokban, a csoportösszetételtől (gyerekek életkora, igényei) függően,

* nevelési tervbe beépítve,
* napirendbe szervezetten

bevezethetők a környezet megismeréséhez kapcsolódó tevékenységek (több alkalommal, gyakrabban pl.: séta, gyümölcsnap). Kiemelt szakmai célunk alapjául szolgál, hogy jó környezeti adottságokkal rendelkezünk (pl. Bujtosi Városliget). A tárgyi feltételeket, eszközöket, természetes anyagokat a bölcsőde biztosítja a kisgyermeknevelők és a szülők bevonásával. Sikerült beszerezni olyan könyveket, képeket, amelyek az időjárást, a természetet, az állatokat mutatja be nagyon szemléletesen. A házi továbbképzés tematikájába beillesztjük a témával kapcsolatos ismeretanyagot.

* *A gyakorlatba való átültetés legfontosabb elemeinek felvázolása:*
1. A természet megismerése
2. „Alapvető, hogy a kisgyermek a növények, természet megfigyelését ne annak egy leszakított darabkáján végezze” (Vereb Dér Ferencné). Azaz a virágokat, leveleket ne tépdessük le, hanem hajoljunk, guggoljunk le, úgy simogassuk, szagoljuk meg a növényeket. Így már korán kialakíthatjuk, hogy később se tördeljék az ágakat, tépdessék a virágokat.
3. Az időjárás, évszakok változása, ezek megfigyelése, rögzítése különböző eszközökkel, módszerekkel pl.: nagyító, fényképező.
4. Gyakran visszük a gyerekeket sétálni. Amellett, hogy a természet változásait meg tudjuk figyelni, sok egyéb tapasztalatot is szereznek gyerekeink, és nem utolsó sorban megtanulnak a „saját lábukon közlekedni” (Mivel a szülők személygépkocsival vagy ölben, esetleg babakocsival hozzák őket a bölcsődébe, a gyerekek nincsenek hozzá szokva a „hosszabb” gyalogláshoz).
5. Az állatok megismerése. Séta Örökösföld északkeleti részén (Család utca), ahol kertes családi házak vannak, és lehet háziállatokat (kutya, macska, baromfi stb.) látni.
6. A Bujtosi tóhoz történő kirándulások lehetőséget biztosítanak, hogy a kisgyermekek megismerkedhetnek a természetes vizekben élő (fészkelő) állatokkal, növényekkel. Az állatok szeretetét kisgyermekeknél ezekkel a rendszeres programokkal tudjuk erősíteni.
7. Télen a madarak etetése, tavasztól őszig a kertben fészkelő madarak és az itt található bogarak, hangyák, lepkék megfigyelése tarkítja a napirendet.
8. A piacon tett séták ismeretszerzésre adnak lehetőséget. Örömmel ismerik fel a különböző zöldségeket, gyümölcsöket és kis kosaraikba vásárolnak is.
9. A természetes anyagokat igyekszünk bevinni a csoportokba. Például: víz, hó, kavics, makk, fenyőtoboz, érdekes vesszők, gyökerek, gyümölcsök
10. Növények ültetése, magok csíráztatása, ágak rügyeztetése mind-mind tapasztalatszerzési lehetőség.
11. Környezetünk szépségének, tisztaságának megőrzése a bölcsődei dolgozók példáján keresztül beépül a napi tevékenységbe pl.: falevélgyűjtés, gereblyézés, talicskázás, fűnyírás, virágok gondozása, nevelése, stb.
12. Az udvaron gyűjtött falevelek, ágak, gesztenyék stb. felhasználására is sokféle lehetőség van. A csoportokat díszítjük felfűzött levelekkel, ragasztott képekkel, gesztenyefüzérekkel stb..
13. A csoportban a játék és eszköztároló kosarakat kibővítettük vessző és háncskosarakkal. A falakon természetes anyagok felhasználásával készült képek, kompozíciók emelik a hangulatos, barátságos környezet összhatását.
14. Gyümölcsnap hetente szerepel a napirendbe. Ilyenkor az otthonról hozott 1-1 gyümölcsöt maguk mossák meg, és közösen fogyasztják el. Az evés közben sok ismeretet szereznek a gyümölcsökről (neve, íze, formája, színe, magja, héja stb.).
15. A gyerekek rendszeresen érkeznek otthonról, kirándulásról, nyaralásról hozott „kincsekkel”. A kagylókat, köveket, terméseket, gyökereket, gesztenyéket stb. összegyűjtöttük. A gyűjtemény a későbbiekben felhasználható. Lehet rendszerezni, válogatni, méricskélni, az alkotó tevékenység ötletgazdag kelléktárai.
16. A bölcsőde-család kapcsolatának erősítése
17. Bölcsődénkben a már működő hagyományos formák (egyéni beszélgetés, családlátogatás, szülőcsoportos beszélgetés, szülői értekezlet, anyával történő fokozatos beszoktatás stb.) mellett 2002-ben először rendeztünk Családi délutánt.
18. Családi délután: Az immár hagyománnyá vált rendezvény lényege, hogy egy évben egyszer-kétszer meghívjuk a bölcsődébe járó gyerekek családját, közös tevékenykedésre, kötetlen beszélgetésre. A délutáni rendezvényen igyekszünk tartalmas programot szervezni, sokféle játéklehetőséget biztosítani, és jó hangulatot teremteni.
19. Farsang a bölcsődében. Lufikkal, lampionokkal feldíszített szoba várja a saját készítésű jelmezekbe öltözött gyerekeket. Már hagyomány, hogy ezen a napon a bölcsőde dolgozói is jelmezt öltenek. A vidám farsangi bálon a szülők is részt vehetnek. Az anyukák, nagymamák által házilag készített sütemények emelik az ünnep hangulatát.
20. Gyermeknap. Hangulatos, élettel teli vidám ünnep. Már reggel lufikkal, lampionokkal stb. feldíszített udvar fogadja a gyerekeket. Egész délelőtt jó hangulatú programok vannak. Az elmúlt években hagyománnyá vált, hogy bábelőadással kedveskedünk a gyerekeknek. A kisgyermeknevelők pedig saját készítésű ajándékokat készítenek számukra.
21. Télapó ünnep. A gyerekek minden évben nagyon várják a télapó érkezését. Bölcsődénkben is rendre megérkezik, ajándékot és édességet hoz a „jó” gyerekek számára, akik vidám énekkel köszöntik.
22. **Alapellátáson túli, a családi nevelést támogató szolgáltatások**

A bölcsőde az alapellátás prioritása mellett családtámogató szolgáltatásokat szervezhet ( pl. időszakos gyermekfelügyelet, játszócsoport ). Az 1997. évi XXXI. törvény, valamint a hozzá kapcsolódó szabályzók lehetővé teszik, hogy a bölcsőde, ha alapfeladatát nem veszélyezteti, térítési díj ellenében külön szolgáltatásként időszakos gyermekfelügyeletet biztosíthat. Az időszakos gyermekfelügyelet keretében a gyermek számára a szülő (gondozó) által igényelt alkalommal és időtartamban bölcsődei ellátás nyújtható a normál bölcsődei csoport üres férőhelyein.

Jelenleg a mi bölcsődénk ezt kapacitás, ill. üres bölcsődei férőhely hiányában nem tudja felvállalni.

1. **A családok támogatásának módszerei és lehetőségei**

A családok támogatása a családban hatékonyan működő erőforrások felkutatására és ezen erőforrások eredményes működtetésére irányul, mely hozzájárul a család szocializációs funkciójának minél szélesebb körű kibontakozásához. Ez a megközelítés szem előtt tartja a családi nevelés elsődlegességét, a bölcsődei ellátás családi nevelésre való épülését. A kapcsolattartásnak, tájékoztatásnak több formája van, mindegyik más-más szerepet tölt be, ezért célszerű párhuzamosan minél többet alkalmazni belőlük.

* *A gyermekfelvétel:* alkalmával kerül kapcsolatba először a szülő a bölcsődével. Ez ne csak adatfelvételből álljon, nagyon fontosnak tartjuk az első benyomást.
* *A családlátogatás***:** a beszoktatás megkezdése előtt néhány nappal történik. A családlátogatás során a beszélgetés a gyermekről, szokásairól, tevékenységéről és az addigi életéről folyik. A kisgyermeknevelő közvetlen, barátságos magatartásával próbálja elnyerni a szülők bizalmát. A szülőknek érezniük kell az első pillanatban, hogy nem helyettük, hanem velük együtt közösen gondozzuk-neveljük a gyermeküket, és nyugodtan ránk bízhatják őket. Nagyon lényeges, hogy a gyermek hogyan éli meg a családlátogatást, hiszen ez az első lehetősége a kisgyermeknevelőnek, hogy a gyermek elfogadja őt. A kisgyermeknevelők saját készítésű, apró ajándékkal kedveskednek a leendő bölcsődéseknek.
* *Bölcsődekóstolgató***:** Gyermekfelvételkor felkínáljuk a szülőknek, hogy lehetőségük szerint minél többször látogassanak el a bölcsődébe, hogy gyermekük megismerkedjen az új környezetével, a gyerekekkel, a felnőttekkel, hogy mire bölcsődébe kerül, ismerősként üdvözölhessék a kisgyermeknevelőt.
* *Beszoktatás (adaptáció):* A többéves tapasztalat bebizonyította, hogy a szülővel történő fokozatos beszoktatás amellett, hogy segíti a gyermek alkalmazkodását az új környezethez, lehetővé teszi a szülő és a kisgyermeknevelő együttműködését, kapcsolatuk hatékonyabbá tételét. A gyermeken keresztül tudunk hatni a szülőre, és a szülőn keresztül a gyermekre.
* *Napi kapcsolattartás* célja a rövid, kölcsönös informálás a kisgyermek érzelmi állapotáról, hangulatáról, az őt érintő napi történésekről, változásokról. Az egyéni igények, kérések megfogalmazására is ezen alkalmakkor kerül sor. Az interakciós helyzetet a pozitív hangvétel jellemzi, de a negatív eseményekről is tényszerű tájékoztatás történik, a szakmai etikai szabályoknak és az időkereteknek megfelelően.
* *A szülői értekezlet* a szülők általános és az adott gyermekcsoportra vonatkozó tájékoztatását, valamint a gyermekeket érintő, a szülőkkel közösen meghozandó döntések elősegítését szolgálja. Egy nevelési éven belül három alkalommal célszerű szülői értekezletet tartani (beszoktatások előtt, a beszoktatásokat követően és a nevelési év vége felé), de a bölcsődét, vagy az adott gyermekcsoportot érintő különleges helyzetekben rendkívüli szülői értekezlet összehívására is sor kerülhet.
* *A szülőcsoportos beszélgetés* személyes hangvételű. Célja, a szülő meghallgatása, közös megoldást találni a gyermekekkel kapcsolatos problémákra. A szülőcsoportos beszélgetés segíti a szülőkkel való egyenrangú kapcsolat kialakítását. A csoportos beszélgetéseket a kisgyermeknevelők vezetik, a szülőkkel kialakított partneri viszonyra építve. A problémák megosztása, egymás meghallgatása segíti a szülői kompetenciaérzés megtartását. Lehetőség van az egymástól hallott helyzetkezelési módok továbbgondolására, ezáltal a saját viselkedésrepertoár bővítésére. A kisgyermeknevelőktől kapott indirekt megerősítések befolyásolhatják a szülők nevelési szokásait.
* *Egyéni beszélgetés* a kisgyermek fejlődéséről szóló részletes, kölcsönös tájékozódást vagy a hosszabb megbeszélést igénylő kérdések, nevelési problémák közös átgondolását szolgáló találkozási forma. Kezdeményezheti a szülő, a kisgyermeknevelő, a bölcsődevezető. A szakmai kompetencián túlmenő kérdésben kérhető egyéb szakember közreműködése.
* *Családi füzet* közvetett kommunikációs eszköz. Kérésünkre a szülők rövid ismertetőt írnak a gyerekről. A kisgyermeknevelő időközönként a gyerek egy napját részletesen leírja, ezzel még nagyobb rálátási lehetőséget biztosítva a bölcsődei életre.
* *Indirekt kapcsolattartási formák,* az indirekt tájékoztatási formák jól kiegészítik a direkt kapcsolattartási formákat. Az írásbeli tájékoztatók, hirdetőtáblák, közösségi oldalakon való megjelenések lehetőséget adnak az ismeretterjesztésre, a fenntartó által közvetített fontos információk közzétételére.
* *Közös ünnepek, rendezvények***:** farsang, anyák napja, gyermeknap, kirándulás, családi nap, mikulás – amit a szülő, gyermek, kisgyermeknevelő együtt tölthetnek. A szülők szívesen élnek ezzel a lehetőséggel. A családi napok oldott hangulata is pozitív hatással van a család-bölcsőde együttműködésére. Az ünnepek, a közös ünneplés is hozzájárul ahhoz, hogy a kisgyermeknevelők és a szülők egyre nyitottabbak legyenek.

Tudatosan keressük azokat a tevékenységformákat, amelyeknek a megvalósításában a szülők partnerek lehetne.

1. **Együttműködés más intézményekkel**

*Társintézmények, hatóságok:*

* ellenőrzést végző szervek
* a gyermekvédelmi jelzőrendszerben részt vevők
* bölcsődék, óvodák
* képzőintézmények

A bölcsőde kapcsolata jó az integrációban működő alapellátást végző intézményekkel. Mint *jelzőrendszer*be tartozó intézmény kötelességünknek és feladatunknak tekintjük *a Nyíregyházi Család- és Gyermekjóléti Központ* felé való jelzést, és a velük való jó együttműködést, így a hosszú évek során rendszeres kapcsolattartás alakult ki az ott dolgozó munkatársakkal. A *védőnői szolgálat* munkatársai legalább évente egyszer felkeresik az intézményt, érdeklődnek gondozottjaikról és kérik segítségünket a hátrányos helyzetű kisgyermekek ellátásában.

A *társbölcsődékkel* és az örökösföldi *óvodákka*l szintén nagyon jó kapcsolatot ápol bölcsődénk. A társbölcsődék vezetőivel napi kapcsolatot tartunk, évente több alkalommal szervezünk közös rendezvényeke. Rendszeresen megyünk „vendégségbe” a közeli óvodába, tavasszal az ott dolgozó óvodapedagógusok is meglátogatják a hozzájuk beíratott gyerekeket.

Intézményünk folyamatosan biztosít gyakorló helyet a különböző *képző intézményekben* tanuló leendő kisgyermeknevelők számára.

# **Az igénybe vevők és a személyes gondoskodást végző személyek jogainak védelmével kapcsolatos szabályok**

Az 1997. évi XXXI. törvény alapján a bölcsődében érdekképviseleti fórumot működtetünk.

Az *érdek-képviseleti fórum* megvizsgálja a hozzá benyújtott panaszokat és a hatáskörébe tartozó ügyben dönt, továbbá intézkedéseket kezdeményez a fenntartónál, a gyermekjogi képviselőnél, illetve más hatáskörrel rendelkező szervnél. Az érdek-képviseleti fórum az intézmény vezetőjénél véleményt nyilváníthat a gyermekeket érintő ügyekben, valamint javaslatot tehet az intézmény alaptevékenységével összhangban végzett szolgáltatások tervezéséről, működtetéséről, valamint az ebből származó bevételek felhasználásáról. Az érdek-képviseleti fórum egyetértési jogot gyakorol a házirend jóváhagyásánál.

Az érdek-képviseleti fórum létszáma: 5 fő

Tagjai: 3 fő az ellátásban részesülő gyermekek szülei

 1 fő a bölcsőde dolgozóinak képviselője

 1 fő az intézményt fenntartó önkormányzat képviseletében

Az ÉF saját tagjai közül nyílt szavazással, egyszerű szótöbbséggel elnököt és titkárt választ. Évente legalább egy alkalommal ülésezik, ill. szükség szerint. Akkor határozatképes, ha tagjainak több mint fele jelen van. Döntéseit egyszerű szótöbbséggel hozza, szavazategyenlőség esetén az elnök szavazata dönt. Az ÉF üléseiről minden esetben jegyzőkönyv készül.

*A személyes gondoskodást végzők* jogainak védelmével kapcsolatos szabályok vonatkozásában irányadó (jogi) dokumentumok: Szociális Munka Etikai Kódexe, Munka Törvénykönyve (2012. évi I. törvény), Kjt. (1992. évi XXXIII. törvény), Etv. (2003. évi CXXV. törvény). Ezen előírások mellett a közalkalmazotti tanács, a szakszervezet és az esélyegyenlőségi referens hivatott biztosítani, hogy jogaikat érvényesíteni tudják.

#  **A szolgáltatást nyújtók szakmai felkészültségének biztosítása**

* ***Kötelező továbbképzés***

A szociális igazgatásról és szociális ellátásokról szóló 1993. évi III. törvényben foglalt alapján a szociális, gyermekjóléti és gyermekvédelmi tevékenységet végző szakemberek számára kötelező a szakmai továbbképzés. A részletes szabályokat a 9/2000. (VIII.4.) SZCSM rendelet tartalmazza.

A kötelező továbbképzések tervezése a fentiek figyelembevételével, előre meghatározott ütemterv alapján történik, melynek elkészítése a bölcsődevezető feladata. A továbbképzési ütemterv alapján szervezzük a szakemberek részére a továbbképzéseken való részvétel biztosítását.

* ***Belső továbbképzés***

Intézményi szinten a kötelező továbbképzéseken kívül különböző szimpóziumokon, szakmai konferenciákon rendszeresen részt veszünk.

 Bölcsődénkben évente több szakmai témát feldolgozó belső továbbképzést szervezünk, melyek témáinak kiválasztása közösen történik a kisgyermeknevelőkkel. Általában aktuális törvényi-, bölcsődei életet érintő szakmai változásokat dolgozzuk fel, amelyekhez segítséget kérünk külső szakemberektől is.

Bízunk abban, hogy a szakmai programunk az életkori sajátosságokat figyelembe véve biztosítja a gyermekeink sokoldalú fejlődését. A bölcsőde szakmai programja alapján készítik el a csoportok saját nevelési programjukat (figyelembe véve a gyerekek életkorát, a csoport összetételét, sajátosságait). Ezek a konkrét célok, az alkalmazott ismeretnyújtás és a felhasznált eszközök, versek, mesék, mondókák, egyéb tevékenységek megfogalmazását tartalmazzák. Hangsúlyos szerepet kap a nevelői program megvalósításában a szülők támogató magatartása. A biztonságot nyújtó derűs környezet nagyon fontos, hogy a gyerekek érdeklődésük alapján választhassanak a tevékenységek között, amit a program kínál. Mert

***„csak akkor biztosíthatunk minden egyes gyermek számára boldog gyermekkort, a képességek optimális fejlődését, ha figyelembe vesszük a gyermek fejlődésének törvényszerűségeit, az egyes gyermekek különböző adottságait, természetes igényeit, s ehhez igazítjuk pedagógiai magatartásunkat.”***

 ***(Maria Montessori)***

 Verdes Lászlóné

bölcsődevezető

**Jóváhagyta** (a fenntartó részéről)**:**

Dátum: ………………………………

………………………………..

aláírás

1. Cereáliák: liszt, rizs, gabonamagvak, gabonapelyhek, egyéb gabonakészítmények. [↑](#footnote-ref-1)
2. Forrás: Élelmezésvezetők kézikönyve. Szerk.: Rigó János. Anonymus Kiadó, 1999. [↑](#footnote-ref-2)